Ċifri ġodda jikkonfermaw li l-Unjoni Ewropea u l-Istati Membri tagħha kkonsolidaw posthom bħala l-akbar donatur ta' għajnuna fid-dinja fl-2016. Ċifri preliminari tal-OECD juru li l-Għajnuna Uffiċjali għall-Iżvilupp (Official Development Assistance (ODA)) mogħtija mill-UE u l-Istati Membri tagħha fl-2016 laħqet €75.5 biljun. Dan jikkostitwixxi żieda ta' 11 % meta mqabbel mal-livelli tal-2015. L-għajnuna tal-UE żdiedet għar-raba' sena konsekuttiva u laħqet l-ogħla livell tagħha s'issa. Fl-2016, l-ODA kollettiva tal-UE kienet tirrappreżenta 0.51 % tal-Introjtu Nazzjonali Gross (ING) tal-UE, b'żieda minn 0.47 % fl-2015. Dan huwa ferm ogħla mill-medja ta' 0.21 % tal-pajjiżi mhux tal-UE li huma membri tal-Kumitat ta' Għajnuna għall-Iżvilupp (Development Assistance Committee (DAC)). Għaldaqstant l-Unjoni Ewropea u l-Istati Membri tagħha għal darb'oħra kkonsolidaw posthom bħala l-akbar donatur ta' għajnuna fid-dinja fl-2016. Il-Kummissarju għall-Kooperazzjoni u l-Iżvilupp Internazzjonali, Neven Mimica, qal: “Jiena kburi li l-UE għadha l-ikbar donatur fid-dinja ta' Għajnuna Uffiċjali għall-Iżvilupp – prova ċara tal-impenn tagħna favur l-Għanijiet ta' Żvilupp Sostenibbli tan-NU. Qed insejħu lill-atturi kollha fl-iżvilupp sabiex jintensifikaw l-isforzi tagħhom biex jagħmlu l-istess. U ma nieqfux hawn. Billi ningranaw l-investimenti tas-settur privat, ngħinu biex jiġu mobilizzati r-riżorsi domestiċi u nintensifikaw l-isforzi komuni mal-Istati Membri tal-UE, qed nippruvaw nisfruttaw kemm jista' jkun is-sorsi ta' finanzjament għall-iżvilupp.” Fl-2016, ħames Stati Membri tal-UE pprovdew 0.7 % jew iktar mill-Introjtu Nazzjonali Gross (ING) tagħhom f'Għajnuna Uffiċjali għall-Iżvilupp: Il-Lussemburgu (1.00 %), l-Iżvezja (0.94 %), id-Danimarka (0.75 %), il-Ġermanja (0.70 %), li laħqet il-mira għall-ewwel darba, u r-Renju Unit (0.70 %). Sittax-il Stat Membru tal-UE żiedu l-ODA tagħhom meta mqabbel mal-ING tagħhom, filwaqt li ħames Stati Membri naqqsu l-ODA tagħhom u sebgħa baqgħu fl-istess livell tas-sena l-oħra. B'kollox, 20 Stat Membru żiedu l-ODA tagħhom nominalment b'€10.9 biljun, filwaqt li t-tnaqqis f'sitta oħra kien jammonta għal €3.4 biljun. Fl-2016, wiċċ imb'wiċċ ma' kriżi ta' migrazzjoni mingħajr preċedent, l-UE u l-Istati Membri kienu kapaċi jżidu kemm l-għajnuna tagħhom lir-rifuġjati kif ukoll l-"għajnuna għall-iżvilupp” tagħhom lill-pajjiżi fil-fażi tal-iżvilupp. Iż-żieda ġenerali fl-Għajnuna Uffiċjali tal-Unjoni Ewropea għall-Iżvilupp, b'€7.6 biljun, kienet ikbar miż-żieda f'daqqa għar-rifuġjati li daħlu fil-pajjiżi donaturi li kienu jammontaw għal €1.9 biljun. Bejn l-2015 u l-2016 25 % biss tat-tkabbir fl-ODA kollettiva tal-UE kienu minħabba spejjeż għal rifuġjati fil-pajjiżi donaturi, u għaldaqstant kien hemm tkabbir fl-ODA, anki jekk jiġu esklużi dawn l-ispejjeż. L-ODA kollettiva tal-UE bl-esklużjoni tal-ispejjeż għar-rifuġjati fil-pajjiż kibret minn €59.1 biljun fl-2015 għal €64.8 biljun fl-2016, jiġifieri żieda ta' 10 %. Sfond: L-Għajnuna Uffiċjali għall-Iżvilupp għadha sors vitali għall-finanzjament ta' ħafna pajjiżi fil-fażi tal-iżvilupp, iżda huwa ċar li l-isforzi jridu jmorru iktar ‘il quddiem. Din il-viżjoni, ta' kif il-finanzjament għall-iżvilupp għandu jevolvi biex jappoġġa l-Aġenda 2030 għall-Iżvilupp Sostenibbli, ġiet miftehma fl-Aġenda ta' Azzjoni ta' Addis Ababa[1] (AAAA). Bħala appoġġ għal din l-aġenda, l-Unjoni Ewropea (UE) qed tfittex li żżid ir-riżorsi għall-iżvilupp sostenibbli, inkluż permezz ta': - Il-mobilizzazzjoni tar-riżorsi domestiċi - L-ingranaġġ tar-riżorsi tas-settur privat fil-livell domestiku u internazzjonali sabiex timmobilizza l-finanzi għall-iżvilupp tas-settur privat - L-intensifikazzjoni tal-isforzi ta' programmar konġunt bejn l-UE u l-Istati Membri tagħha bħala mezz biex titjieb l-effiċjenza, ir-responsabbiltà u l-effikaċja tal-kooperazzjoni fl-iżvilupp. Fl-2005, l-UE u l-Istati Membri tagħha wiegħdu li sal-2015 iżidu l-ODA kollettiv tagħhom għal 0.7 % tal-Introjtu Nazzjonali Gross (ING) tal-UE. Minkejja li l-kriżi ekonomika u pressjonijiet baġitarji ħorox fil-parti l-kbira tal-Istati Membri tal-UE kienu jfissru li l-UE ma setgħetx tilħaq din il-mira ambizzjuża fl-2015, kien hemm tkabbir reali kontinwu fl-ODA Ewropew ta' kważi 40 % mis-sena 2002 'l hawn. F'Mejju 2015, il-Kunsill Ewropew afferma mill-ġdid l-impenn tiegħu li din il-mira jilħaqha qabel l-2030. L-UE ħadet ukoll l-impenn li tagħmel sforzi sabiex kollettivament tilħaq il-mira tal-ODA ta' 0.15-0.20 % tal-ING lill-pajjiżi l-inqas żviluppati (Least Developed countries (LDC)) fit-terminu qasir u li tilħaq 0.20 % tal-ODA / ING lill-LDCs sal-2030. L-ODA imwiegħda hija bbażata fuq miri individwali. L-Istati Membri li daħlu fl-UE qabel l-2002 affermaw mill-ġdid l-impenn tagħhom li jilħqu l-mira ta' 0.7 % għall-ODN / ING, billi qiesu ċ-ċirkostanzi baġitarji, filwaqt li dawk li diġà laħqu din il-mira ħadu l-impenn li jibqgħu f'dik il-mira jew li jaqbżuha. L-Istati Membri li ingħaqdu mal-UE wara l-2002 ħadu l-impenn li jagħmlu sforz sabiex iżidu l-ODA / ING tagħhom għal 0.33 %. L-informazzjoni ppubblikata llum hija bbażata fuq informazzjoni preliminari rrappurtata mill-Istati Membri tal-UE lill-OECD u lill-Kummissjoni tal-UE. L-ODA kollettiva tal-UE tikkonsisti fl-infiq totali għall-ODI tat-28 Stat Membru tal-UE u l-ODA tal-istituzzjonijiet tal-UE li ma tkunx attribwita lil Stati Membri individwali (jiġifieri r-riżorsi proprji tal-Bank Ewropew tal-Investiment). L-ispejjeż tar-rifuġjati li jinsabu fil-pajjiżi donaturi rrappurtati mill-Istati Membri tal-UE żdiedu minn €8.8 biljun (jew 12.9 % tal-ODA kollettiv tal-UE fl-2015) għal €10.7 biljun (jew 14.2 % tal-ODA kollettiv tal-UE fl-2016). Iż-żieda tal-ODA tal-UE ddedikata għall-finanzjament tal-ispejjeż tar-rifuġjati li jinsabu fil-pajjiżi tirrifletti li fl-2015 u fl-2016, ħafna pajjiżi tal-UE, meta ġew iffaċċjati b'żieda ta' rifuġjati mingħajr preċedent, ipprovdew sokkors ta' emerġenza u appoġġ vitali lil għadd kbir ta' rifuġjati 'l ġewwa mill-konfini tagħhom. Il-parti l-kbira tal-ispejjeż relatati[2] jistgħu jiġu rreġistrati bħala ODA għall-ewwel sena biss tas-soġġorn ta' rifuġjat. Hemm 30 membru fil-Kumitat ta' Għajnuna għall-Iżvilupp (DAC), inkluża l-Unjoni Ewropea, li taġixxi bħala membru sħiħ tal-kumitat. Għal aktar informazzjoni: Skeda informattiva: Publication of new figures on 2016 Official Development Assistance Anness: Achieving the 2030 Sustainable Development Goals: Putting together the means of implementation; highlight on EU early achievements in three key areas Stqarrija għall-Istampa tal-OECD: [1] L-Aġenda ta' Azzjoni ta' Addis Ababa (AAAA) ġiet miftehma fit-tielet Konferenza Internazzjonali dwar il-Finanzjament għall-Iżvilupp f'Lulju 2015 [2] Ara: http://www.oecd.org/dac/stats/38429349.pdf, linja I.A.8.2 Ir-Rifuġjati fil-pajjiżi donaturi (kodiċi 1820)